S-462/2009

Mál þetta, sem var dómtekið 9. þ.m., er höfðað með ákæru lögreglustjórans á Suðurnesjum, útgefinni 7. maí 2009, á hendur ákærðu, V-kvk-þgf A-kvk-þgf, kt. 000000-0000, Hlíðargötu 18, Sandgerði „fyrir fjárdrátt með því að hafa sem gjaldkeri Íþróttabandalags Suðurnesja, Freyjuvöllum 6, Reykjanesbæ, dregið sér samtals 3.064.323 krónur sem ákærða flutti í heimildarleysi með 11 færslum af bankareikningum íþróttabandalagsins yfir á bankareikning sinn nr. 515-14-621995 hjá Glitni þannig:

1. 27. desember 2007 af reikningi nr. 1109-05-407351 kr. 492.700

2. 27. desember 2007 af sama reikningi kr. 52.200

3. 25. mars 2008 af sama reikningi kr. 89.264

4. 3. janúar 2008 af reikningi nr. 1109-15-552065 kr. 429.300

5. 19. mars 2008 af sama reikningi kr. 65.000

6. 26. mars 2008 af sama reikningi kr. 276.831

7. 7. apríl 2008 af sama reikningi kr. 256.000

8. 17. apríl 2008 af sama reikningi kr. 324.000

9. 9. maí 2008 af sama reikningi kr. 261.328

10. 19. maí 2008 af sama reikningi kr. 437.400

11. 26. maí 2008 af sama reikningi kr. 380.000

Telst þetta varða við 247. gr. almennra hegningarlaga nr. 19/1940.“

Þess er krafist að ákærða verði dæmd til refsingar og til greiðslu alls sakarkostnaðar.

Í málinu er þess krafist af hálfu Íþróttabandalags Suðurnesja að ákærða verði dæmd til greiðslu skaðabóta að fjárhæð 3.064.323 krónur auk kostnaðar við lögfræðiaðstoð að mati réttarins. Krafist er vaxta samkvæmt „7. gr. vaxtalaga frá tjónsdögum en síðan dráttarvaxta samkvæmt III. kafla. vaxtalaga til greiðsludags“.

I

Ákærða hefur fyrir dómi skýlaust viðurkennt að hafa gerst sek um þá háttsemi, sem henni er gefin að sök í ákæru og er játning hennar studd sakargögnum í öllum atriðum. Með vísan til þessa og heimildar í 1. mgr. 164. gr. laga nr. 88/2008 um meðferð sakamála er dómur lagður á málið án frekari sönnunarfærslu og ákærða sakfelld fyrir þá háttsemi sem í ákæru greinir, en hún er þar réttilega heimfærð til 247. gr. almennra hegningarlaga nr. 19/1940.

II

Ákærða hefur ekki áður sætt refsingu. Í þessu máli hefur hún verið fundin sek um að hafa í starfi sínu sem gjaldkeri hjá Íþróttabandalagi Suðurnesja dregið sér 3.064.323 krónur með refsiverðum hætti á um það bil fimm mánaða tímabili. Hún hefur ekkert greitt til baka. Að þessu virtu þykir refsing hennar hæfilega ákveðin fangelsi í 5 mánuði. Þegar haft er í huga að ákærðu hefur ekki áður verið gerð refsing og hliðsjón höfð af því sem fyrir liggur um hagi hennar, þykir eftir atvikum mega ákveða að fresta fullnustu refsingarinnar og að hún skuli falla niður að liðnum þremur árum frá uppkvaðningu dóms þessa að telja, haldi ákærða almennt skilorð 57. gr. almennra hegningarlaga, sbr. 4. gr. laga nr. 22/1955.

Ákærða hefur samþykkt bótakröfu Íþróttabandalag Suðurnesja að fjárhæð 3.064.323 krónur. Verður sú krafa því tekin til greina. Samkvæmt ákæru krefst bandalagið „vaxta samkvæmt 7. gr. vaxtalaga frá tjónsdögum og síðan dráttarvaxta samkvæmt III. kafla vaxtalaga til greiðsludags“. Er að þessu leyti tekið mið af kröfubréfi 14. ágúst 2008. Í kröfunni er þannig ekki tilgreindur vaxtafótur eða þeir upphafsdagar vaxta sem miða beri við. Ekki er heldur krafist dráttarvaxta samkvæmt 1. mgr. 6. gr., sbr. heimild í 11. gr. laga nr. 38/2001 um vexti og verðtryggingu, og um lagagrundvöll fyrir kröfu um almenna vexti er vísað til 7. gr. eldri vaxtalaga. Vaxtakrafan er samkvæmt þessu vanreifuð og verður ekki hjá því komist að vísa henni frá dómi, sbr. til hliðsjónar dómur Hæstaréttar 6. mars 2008 í máli nr. 517/2007.

Með vísan til seinni málsliðar 3. mgr. 176. gr. laga um meðferð sakamála verður krafa Íþróttabandalags Suðurnesja um málskostnað tekin til greina með 40.000 krónum.

Ákærða verður dæmd til að greiða þóknun skipaðs verjanda síns, sem ákveðin verður að teknu tilliti til virðisaukaskatts og svo sem í dómsorði greinir. Annan sakarkostnað leiddi ekki af meðferð málsins.

Þ-kk-nf I-kk-nf N-kk-nf dómstjóri kveður upp dóm þennan.

D ó m s o r ð :

Ákærða, V-kvk-nf A-kvk-nf, sæti fangelsi í 5 mánuði, en fresta skal fullnustu refsingarinnar og hún falla niður að liðnum þremur árum frá uppkvaðningu dóms þessa að telja haldi ákærða almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærða greiði Íþróttabandalagi Suðurnesja 3.064.323 krónur í skaðabætur og 40.000 krónur í málskostnað, en kröfu þess um vexti og dráttarvexti er vísað frá dómi.

Ákærða greiði þóknun skipaðs verjanda síns, S-kvk-ef G-kvk-ef hæstaréttarlögmanns, 74.700 krónur.

Þ-kk-nf I-kk-nf N-kk-nf